टेस्ट रैंकिंग में सचिन दो पायदान ऊपर  
सचिन ने मेलबर्न टेस्ट में 73 और 32 रनों की पारियां खेलीं, जिससे उन्हें 11 अंक का फायदा हुआ और वह कैलिस के साथ संयुक्त चौथे स्थान पर पहुंच गए हैं।
सचिन तेंदुलकर ऑस्ट्रेलिया के खिलाफ मेलबर्न में टेस्ट मैच में भले ही शतकों का शतक नहीं बना पाए, लेकिन दोनों पारियों में भारत की तरफ से सर्वाधिक स्कोर बनाने के कारण वह आईसीसी की टेस्ट बल्लेबाजी की ताजा रैंकिंग में फिर से शीर्ष पांच में जगह बनाने में सफल रहे। मेलबर्न में भारतीय बल्लेबाजों ने बेहद लचर प्रदर्शन किया और यही वजह है कि तेंदुलकर और वीरेंद्र सहवाग को छोड़कर बाकी बल्लेबाज रैंकिंग में नीचे खिसक गए।

	तेंदुलकर ने मेलबर्न टेस्ट में पहली पारी में 73 और दूसरी पारी में 32 रन बनाए, जिससे उन्हें 11 रेटिंग अंक का फायदा हुआ। इससे वह दो पायदान ऊपर दक्षिण अफ्रीका के जैक कैलिस के साथ संयुक्त चौथे स्थान पर पहुंच गए हैं। कैलिस श्रीलंका के खिलाफ डरबन में खेले गए मैच की दोनों पारियों में खाता नहीं खोल पाए थे, जिससे वह दो स्थान नीचे खिसक गए। कुमार संगकारा ने इस मैच में शतक जड़कर शीर्ष पर अपना स्थान मजबूत किया है। उनके बाद इंग्लैंड के एलिस्टेयर कुक और इयान बेल का नंबर आता है। मेलबर्न टेस्ट में पहली पारी में अर्धशतक जड़ने के बावजूद राहुल द्रविड़ शीर्ष 10 से बाहर हो गए।

	इस तरह से अब तेंदुलकर शीर्ष 10 में शामिल अकेले भारतीय बल्लेबाज हैं। द्रविड़ दो पायदान नीचे 11वें स्थान पर खिसक गए हैं। उनके अलावा वीवीएस लक्ष्मण तीन, गौतम गंभीर चार और कप्तान महेंद्र सिंह धोनी एक स्थान नीचे खिसक गए हैं। लक्ष्मण को सर्वाधिक 37 रेटिंग अंक का नुकसान हुआ है और वह अब 17वें स्थान पर पहुंच गए हैं। गंभीर अब न्यूजीलैंड के डेनियल विटोरी के साथ संयुक्त 31वें, जबकि धोनी 36वें स्थान पर हैं। ऑस्ट्रेलियाई बल्लेबाजों में दोनों पारियों में अर्धशतक जड़कर आलोचकों को करारा जवाब देने वाले रिकी पोंटिंग सात पायदान की छलांग लगाकर 24वें स्थान पर पहुंच गए हैं।

	दूसरी पारी में 89 रन की पारी खेलने वाले माइकल हस्सी (16वें) को भी एक पायदान का फायदा हुआ है। सलामी बल्लेबाज एड कोवान ने पहली पारी के अर्धशतक के दम पर 61वें नंबर के बल्लेबाज के रूप में उपस्थिति दर्ज कराई है। ऑस्ट्रेलिया के अन्य बल्लेबाज हालांकि रैंकिंग में पिछड़े हैं। कप्तान माइकल क्लार्क (20वें) को दो, सलामी बल्लेबाज डेविड वार्नर (63वें) को तीन और शान मार्श (82वें स्थान) को 20 स्थान का नुकसान हुआ है।

	उधर, डरबन में श्रीलंका की तरफ से पदार्पण मैच की दोनों पारियों में अर्धशतक जमाने वाले दिनेश चंदीमल पहले मैच के बाद ही 54वें स्थान पर काबिज हो गए। दक्षिण अफ्रीका से हाशिम अमला (सातवें स्थान) और श्रीलंकाई शतकवीर तिलन समरवीरा (13वें) को तीन-तीन स्थान का फायदा हुआ।

	गेंदबाजी रैंकिंग में जहीर खान अब भी छठे स्थान पर बने हुए हैं, लेकिन उनके और पांचवें स्थान पर काबिज मोर्ने मोर्कल के बीच अब केवल 11 रेटिंग अंक का अंतर रह गया है। भारत की तरफ से शानदार प्रदर्शन करने वाले उमेश यादव (42) ने पांच स्थान की छलांग लगाई है। इशांत शर्मा पहले की तरफ 21वें स्थान पर बने हुए हैं, लेकिन अश्विन दो पायदान नीचे 35वें नंबर पर खिसक गए हैं।